text: Protester mod rådhusplaner
  13 februar 2013 kl. 16.04
  Rådhuset i Tønder skal udbygges. Det vækker protester.
  Et stort flertal i Tønder byråd har besluttet at samle kommunens administration på Tønder Rådhus.
  I dag er der - udover i Tønder - administration i Løgumkloster, Skærbæk og Toftlund.
  Ifølge en rapport fra et konsulentfirma kan kommunen spare ca. 10 mio. kr. om året på driftsudgifterne ved at samle administrationen ét sted.
  På rådhuset i Tønder er der i dag 135 arbejdspladser. Det vil blive forøget til 335, så derfor er det nødvendigt at udvide det eksisterende rådhus med ca. 3.000 kvm.
  Flere hundrede borgere protesterer mod, at politikerne vil samle administrationen i Tønder.
  De mener dels, at det er forkert at centralisere og lægge alt i Tønder - og dels, at kommunen med fordel kan bruge tomme bygninger, istedet for at udvide med nyt i Tønder.
  